 RWANDA imezindua siku 100 za kumbukumbu ya miaka 25 ya mauaji ya halaiki kwa kutaka waandishi wa habari kukumbushwa maadili ya kazi zao ili wasiwe sehemu ya wahusika wa kuvuruga amani, kujenga chuki na uchochezi katika jamii.Waziri wa Serikali za Mitaa, Anastase Shyaka, alisema hayo wakati wa kumbukizi ya waandishi wa habari 60 waliouawa kwenye mauaji hayo, pamoja na walionusurika. Waziri alisema utafiti waliofanya kwa miaka mitatu hadi minne unaonesha kuwa vyombo vya habari viko karibu na raia. Zaidi ya asilimia 80 ya maoni ya wananchi yalisema vyombo vya habari vinafanya kazi nzuri.Mwenyekiti wa Tume ya Vyombo vya Habari Rwanda (RMC), Cleophas Barore, alisema waandishi wa habari wanatakiwa kuzingatia taaluma na kuchambua matokeo ya ujumbe wanaoupeleka kwa jamii.“Waandishi wa habari waepuke kutumika kama vyombo vya kusambaza chuki na uhasama, lazima kuhakiki ufanywe kuchambua vyanzo vya habari na matokeo katika jamii kabla ya kutangaza, kuandika au kuchapisha,” alisema.